Volbeat
Volbeat er en dansk rockgruppe, der blev dannet i 2001 af sangeren og guitaristen Michael Poulsen (f. 1975), efter at hans tidligere band, death metal-gruppen Dominus, var blevet opløst. Bandet er opkaldt efter Dominus-albummet Vol.Beat. fra 1997. Volbeat har gennem årene haft en del udskiftninger i besætningen med Michael Poulsen som eneste konstante medlem.
Volbeat spiller en særegen blanding af heavy metal og rock'n'roll. Stilen er melodisk med åbenlyse popkvaliteter, hvilket har gjort, at gruppen har fans langt uden for det traditionelle heavy metal-publikum. Volbeat har tillige et stort internationalt publikum.